קופרו - קרן לשיווק סרטי תעודה ואנימציה

קופרו – קרן לשווק סרטי תעודה ואנימציה היא עמותה הפועלת בישראל ומתפקדת כקרן לשיווק הקולנוע הישראלי התעודי והאנימטורי בחו"ל. קרן קופרו מקדמת את היצירה התיעודית והאנימטורית הישראלית באמצעות גיוס משקיעים מקרב רשתות טלוויזיה, קרנות קולנוע ומפיצים בחו"ל. ייחודה טמון בהבאת מקבלי ההחלטות מחו"ל לארץ - אל היוצרים הדוקומנטריים והאנימטורים בישראל. במהלך 20 שנות קיומה צברה קופרו מוניטין והישגים כלכליים וחוללה מהפכה בהיקף הקופרודוקציות הבינלאומיות של סרטי תעודה ואנימציה ישראליים ובגידול המכירות של סרטי תעודה ואנימציה לחו"ל.
את העמותה הגתה, ייסדה ומנהלת אורנה ירמות.

היסטוריה

הקרן נוסדה בשנת 1999 על ידי אורנה ירמות במטרה לפתח ולהגדיל את תפוצתו של הקולנוע התעודי הישראלי בישראל ומחוצה לה. הסרט התעודי הישראלי כיצירה עצמאית מתפקד כמניה דינאמית המזרימה כספים מהזירה הבינלאומית חזרה לטובת התעשייה בישראל.
בשנת 2005 זכתה עמותת קופרו בפרס יושב-ראש הכנסת לאיכות החיים על פעילותה.
בשנת 2017 התקיים אנימרקט: שוק הקופרודוקציות לאנימציה הראשון בארץ שמטרתו הייתה יצירת מפגש בין יוצרי אנימציה ישראלים למשקיעים, מפיקים ומפיצים מחו"ל.
השוק נערך בירושלים בתחילת חודש נובמבר 2017, במהלכו הגיעו לארץ משקיעים, נציגי קרנות, מפיקים ובעלי חברות אנימציה זרים ממדינות אירופה, קנדה וברזיל על מנת ליצור שיתופי פעולה והשקעות בינלאומיות לקידום סרטי אנימציה ישראליים.

השוק הישראלי למדיה דוקומנטרית.

שוק הסרטים של קופרו מתקיים מדי שנה במהלך 20 השנים האחרונות בראשית חודש יוני. לשוק מגיעים כ-75 מנהלים של רשתות טלוויזיה מובילות, קרנות קולנוע בינלאומיות ומפיקים בכירים מכל העולם: BBC (בריטניה), ARTE-ZDF ,SWR, WDR (גרמניה), DR (דנמרק), YLE (פינלנד), ARTE FRANCE ,PLANÊTE ,CANAL PLUS (צרפת), CBC, TV ONTARIO, KNOWLEDGE TV (קנדה), רשת הטלוויזיה SUNDANCE, קרן SUNDANCE לסרטים, קרן הקולנוע ITVS (ארצות הברית) ועוד.
היוצרים חושפים ומציגים בפניהם סרטים במגוון רחב של מסלולים שונים:
א. פיצ'ינג פורום הקופרודוקציות -
מיטב הסרטים הדוקומנטרים הישראליים מוצגים באופן פומבי בפני כ 20-25 מנהלי רשתות טלוויזיה וקרנות קולנוע בינלאומיות. האירוע פתוח לקהל הרחב ובהמשך נפגשים אורחי השוק עם יוצרי הפרויקטים, איתם הם מעוניינים להמשיך במשא ומתן ולבחון היתכנות השקעה בפרויקט.
ב. ערוץ לשניים – 
מסלול הכולל פגישות אישיות בין יוצרי הסרטים הדוקומנטריים לבין מנהלי רצועות השידור של רשתות טלוויזיה זרות ומפיקים זרים ממדינות הפתוחות לקופרודוקציות (באמצעות אמנות הקולנוע המעודדות יצירה משותפת בין מדינות החתומות עליהן). בתיאום קופרו נערכות פגישות 'אחד על אחד' הפותחות בפני יוצרים הישראלים הזדמנויות לאפיקי מימון נוספים וגישה לקרנות תרבות בארצות המוצא של המשקיעים הזרים. במסלול זה מציעה קרן קופרו מגוון סרטים הנמצאים בשלבים שונים של עשייה, החל מרעיון לסרט, דרך שלבי התחקיר וההפקה. אחדים מהם נישתיים יותר ומתאימים לערוצי נישה בטלוויזיה.
ג. דיגיטל –
מסלול בו מוצגים פרויקטים אינטראקטיביים ו/או כאלה שעושים שימוש משמעותי במדיה דיגיטלית כדי לספר סיפור; פרויקטים נרטיביים ל AR/VR; סדרות תעודה בפרקים קצרים המיודעים לפלטפורמות אונליין או רשתות חברתיות (קצרים ברשת). מסלול הדיגיטל כולל שני תתי מסלולים - הפיצ'ינג - פרזנטציה פומבית בפנים משקיעים, מפיקים ומומחי תוכן מחו"ל; וערוץ לשניים - פגישות אישיות של היוצרים עם אנשי המקצוע.
ד. אינסייד אאוט –
מסלול לעידוד הדדיות וקיום שיתופי פעולה ויצירת קופרודוקציות ישראליות-זרות בין מפיקים ישראלים למפיקים זרים. מפיקים מחו"ל (ממדינות עימן יש לישראל אמנת קולנוע) מגיעים לארץ לאירוע פיצ'ינג, בו הם מציגים את הפרויקטים שלהם בפני פאנל של מנהלי קרנות ורשתות טלוויזיה ישראליים, וכן מפיקים ומפיצים מקומיים. בהמשך מתקיימות פגישות 'אחד על אחד' בין נציגי התעשייה המקומית למפיקים הזרים.  הפרויקטים נבחרים על ידי נציגי קופרו ולקטורים חיצוניים על בסיס הקריטריונים הבאים: נגיעה לנושאים ישראליים, יהודיים או אזוריים; נושאים בינלאומיים שיש להם פוטנציאל רב ליצור עניין בטלוויזיה בישראל; איכות הפרויקט ועובדת היותו מצוי בשלב עריכה מתקדם.
ה. ראף קאט -
מסלול בו מוקרנים ונחשפים סרטים חדשים נבחרים, הנמצאים עדיין בשלב עריכה מתקדם. ההקרנות הללו - המיועדות לקניינים, לרוכשי תוכן בינלאומיים בכירים מחו”ל ולמנהלים אמנותיים של פסטיבלים וארגונים יהודיים בעולם – מאפשרות לראות גרסה מתקדמת של הסרט כדי לקדם וודאות של השקעה ו PREBUY.  הקרנות הראף קאט מתקיימות בחדר פרטי לקבוצה של משקיעים בנוכחות היוצרים. חלק מן הסרטים הגמורים ונבחרי הראף קאט החלו את דרכם בקופרו כרעיון ועברו במסלולי השוק השונים עד למוצר המוגמר: סרט.
ו. דוקושוק –
השוק לסרטים מוכנים אשר מזמין מדי שנה קניינים ורוכשי תוכן בינלאומיים בכירים לצד עמיתיהם הישראלים לצפות בסרטים הדוקומנטריים של השנים האחרונות שהופקו בארץ. הקניינים, אשר מחפשים מספר רב של סרטי תעודה, צופים בסרטים השונים ובנוסף נשלח אליהם הקטלוג השנתי המותאם לצורכיהם. הקטלוג כולל כ-150 סרטים מוכנים לצפייה ומועלה בתום השוק לאתר קופרו 
ז. קופרו קמפוס –
מסלול המאפשר לסטודנטים להתוודע אל עולם העשייה הדוקומנטרית המקומי והבינלאומי. במסגרת מסלול זה נפתחות בפני הסטודנטים הזדמנויות לקחת חלק בפעילויות שוק המדיה הדוקומנטרית של קופרו. סרטי הסטודנטים הנמצאים בשלבי פיתוח ו/או הפקה, המוגשים באמצעות נציגי מוסדות הלימוד לקולנוע ונבחרים על ידי לקטורים, זוכים להזדמנות להיפגש עם עורכי תוכן ומפיקים בכירים. במהלך פגישות אלה מציגים הסטודנטים את הפרויקט שלהם בפורמט 'אחד על אחד' ומקבלים משוב מקצועי מבכירי תעשיית הקולנוע העולמית.

משלחות מפיקים לחו"ל

יוזמה של קופרו במסגרתה יוצאות משלחות של מפיקים ישראליים לפגוש בכירים מתעשיית הקולנוע בחו”ל ולקחת חלק בשווקים בינלאומיים מובילים ובסדנאות מקצועיות. מטרת המשלחות היא לקדם דו -שיח עם מפיקים זרים ועם מנהלי קרנות התומכות באמנות וביצירה, לרקום קשרים עם רשתות טלוויזיה זרות ולהוציא אל הפועל את האֲמנוֹת הקולנועיות שנחתמו בין ישראל לארצות אחרות. לישראל כ 20 הסכמי אמנה עם מדינות מכל העולם. להלן דוגמאות למשלחות מן השנים האחרונות:

סדנאות אומן וימי עיון

השתלמויות מקצועיות הנערכות לאורך כל השנה בנושאים מגוונים הקשורים לשוק הקולנוע התיעודי והאנימטורי. את הסדנאות מעבירים מנחים ישראלים וזרים והן מציעות ליוצרי קולנוע צעירים, מוכשרים וללא ניסיון רב, את הכלים הדרושים להם לצורך תרגום רעיונותיהם ל"שפתם" של מנהלים מובילים ברשתות טלוויזיה בעולם ובשווקים בינלאומיים. גם ליוצרים מנוסים מספקות הסדנאות כלים לשיפור ושכלול העשייה האומנותית שלהם. מדי שנה במהלך חודש מרץ, עוברים יוצרי הפרויקטים שנבחרו לפיצ'ינג על ידי ועדת הלקטורה, סדרת פגישות פנים אל פנים עם שני מנטורים בינלאומיים, מבכירי תעשיית הקולנוע התיעודי העכשווי. במפגשים אלה הם מדייקים את ההגשה הכתובה שלהם ואת הטריילר אותו הם מתעתדים להציג בפיצ'ינג הפומבי בקיץ. כמו כן, בימי השוק עצמו נערכות השתלמויות מקצועיות נוספות הפתוחות לקולנוענים ולקהל הרחב.

דוקוצ'יילד (DocuChild)

קופרו שואפת לקדם ולעודד סוג אחר של טלוויזיה לילדים – טלוויזיה איכותית, אמיתית ומעשירה שתהיה זמינה באופן שווה לכל הילדים. מדי שנתיים קרן קופרו חוברת למכון גתה ת”א ול - Prix Jeunesse גרמניה ומקיימת את דוקוצ’ילד - סדנה לימודית שנושאה הוא תוכניות טלוויזיה איכותיות לילדים. בהתבסס על הביקוש ההולך וגדל לתוכניות דוקומנטריות חינוכיות באמצעות האינטרנט / ניו מדיה, חזון קופרו הוא לסייע ליוצרים ישראליים להציע לערוצי שידור מקומיים וזרים רעיונות לסרטי תעודה וסרטי אנימציה חינוכיים ואיכותיים לילדים.

מדריך הקופרו

מאז 2003, יוצא "מדריך הקופרו" בו מוצג מידע עדכני והכרחי על קרנות בינלאומיות ודרכי הפצה ומימון עצמאיות העומדות בפניו של כל יוצר. כמו כן מוצגים בו מאמרי נושא רלוונטיים המעשירים את עולם הידע של היוצרים. המדריך מיישר קו עם השינויים הרבים שהתחוללו בתחום הקולנוע בשנים האחרונות בעיקר בעקבות כניסת האפשרויות הדיגיטליות החדשות של מימון המונים והפיכת העולם לנגיש יותר במרחק של לחיצה על עכבר המחשב. העידן הדיגיטלי משנה גם את יחסי הכוחות בין פסטיבלים ובדרך שבה ניתן למכור ולשווק את הסרטים המוכנים. המדריך כולל מידע חיוני על פסטיבלים לסרטי תעודה בעולם, פסטיבלים בינלאומיים לסרטי אנימציה וכן מידע ושלל עצות בנוגע לקרנות בינלאומיות ולאֲמָנוֹת קולנועיות בינלאומיות שנחתמו בין ישראל למדינות אחרות.

פרויקט דוקומיוניטי

מיזם קהילתי של קרן קופרו במסגרתו מתקיימות הקרנות של מיטב הסרטים שהופקו בסיועה של הקרן שעוסקים בסוגיות חברתיות בליווי דיון בהשתתפות היוצרות/ים. מטרת תוכנית התרומה לקהילה של דוקומיוניטי היא למצוא חיבור רלוונטי בין יוצרי סרטים תיעודיים לבין קבוצות שונות בחברה, וכך ליצור דו-שיח בין המגזרים השונים. בין הקהילות שלקחו חלק בהקרנות דוקומיוניטי: ילדים בסיכון בתל אביב, קהילת הגיל השלישי בדרום הארץ, נשים דתיות בסמינרים, בני נוער בפנימיות קדם צבאיות, תושבי יפו ועוד. בחו"ל מתקיימות הקרנות דוקומיניטי בגרמניה, שוודיה, דנמרק ובארצות נוספות.